ЛIэужьыгъуищым щыпашэщ
Урысейм и Лъэпкъ гвардием Налшык щиIэ и къудамэм и сержант нэхъыщIэ Пагуэ Азэмэт щытекIуащ пауэрлифтингымкIэ Дунейпсо кубокыр къэхьыным ехьэлIауэ Курск къалэм щекIуэкIа зэхьэзэхуэм. Псори зэхэту абы хэтащ къэрал куэдым къикIа спортсмен 300-м щIигъу.
Щхьэзакъуэ зэпеуэм нэхъ ехъулIэныфI щызыIэрызыгъэхьахэм ящыщ хъуащ Пагуэ Азэмэт. Пауэрлифтингым и лIэужьыгъуищым абы япэ увыпIэр щиубыдащ.
«Япэрауэ, къыздэщI псоми фIыщIэ яхузощI. Ар икъукIэ сэбэпышхуэ мэхъу зэхьэзэхуэхэм нэгъэсауэ зыкъыщызгъэлъэгъуэнымкIэ. Дзыхь къызагъэзар адэкIи зэрызгъэпэжынум иужь ситынущ, текIуэныгъэщIэхэм сыхущIэкъунущ», - жиIащ чемпионым.

Къэхъун Бэч.
